Russiese toeriste se peperduur kajakke in Oos-Kaap gesteel | Netwerk24
Deur Cara-Lee Dorfling 13 Februarie 2020 17:14
'n Groep Russiese toeriste se kajakke van sowat R100 000 is gesteel terwyl hulle 'n winkelsentrum in Mthatha besoek het.
Die kajakke en sleepwa wat die afgelope week in Mthatha in die Oos-Kaap gesteel is. Foto: Facebook, Shane Raw
Die witwaterroei-kajakke, wat die toeriste saam met hulle die land ingebring het, is Dinsdag saam met die sleepwa waarop dit was, by die winkelsentrum gesteel.
Volgens Shane Raw, 'n plaaslike ywerige witwaterroei-avontuurlustige wat die groep buitelanders met inligting oor Suid-Afrika se roei-gebiede voorsien het, sê die groep sal Donderdagaand sonder hul kajakke huis toe vlieg.
Die groep toeriste het Dinsdag hul roei-ekskursie onderbreek om 'n lid van hul groep na die St. Mary's-hospitaal in Mthatha te neem.
Ná hul hospitaalbesoek het hulle die plaaslike winkelsentrum besoek.
Raw sê die groep het hul bussie en sleepwa met die kajakke oorkant een van die ingange van die winkelsentrum geparkeer.
Met hul terugkeer was die sleepwa skoonveld.
"Benewens die kajakke was daar ook roei- en kamptoerusting op die sleepwa. Gelukkig was hul sakke en klere in die bussie," sê Raw.
Die groep van agt was in die land as deel van hul maand lange witwaterroei-toer in Suider-Afrika. Dit het in Mutare in Zimbabwe begin, waarna hulle die Zambezirivier aangedurf het. Hulle het net meer as 'n week gelede in KwaZulu-Natal aangekom en die afgelope week die Tsitsarivier naby Mthatha in die Oos-Kaap aangedurf.
Raw sê die besoekers het hom kort ná die diefstal gekontak en gesê hulle is baie teleurgesteld oor die voorval.
Hy het 'n foto van die sleepwa met die kajakke op sosiale media geplaas en mense versoek om hul oë oop te hou daarvoor.
"Die inskrywing is al meer as 5 000 keer gedeel. Mense bel ook om vir meer inligting te vra, wat hulle dan op buurtwaggroepe deel. Dit is wonderlik om te sien hoe bereidwillig mense is om te help. Dit bly ongelukkig 'n slegte herinnering waarmee die buitelanders sal huis toe gaan."
Raw sê die kajakke is uniek en nie plaaslik te koop nie, wat hom hoopvol maak dat dit dalk opgespoor kan word.
Kapt. Jackson Manatha, polisiewoordvoerder, sê nog geen deurbraak is in hul ondersoek gemaak nie, maar leidrade word opgevolg.